O prinçipio
O l’incomensa into 1954,
A cösa a parte quande a famiggia Macciavello a decidde de arvî un centro picinetto pe-a produssion do læte, ’n’ativitæ fæta quæxi tutta in famiggia e prinçipiâ acatando primma un servissio de distribussion e pöi un impiànto ch’o pastorizava o læte fresco e òu mettéiva inte botigge.
Inte pöchi anni, a ditta a consòlida a seu posission into mercòu locale e a l’incontra un bon sucesso comerciale inta Provinsa de Zena, specie into Gorfo do Tigùlio e inti comuin che gh’é in gîo.
Semmo into 1960 [mille neuveçento sciuscianta] quande, visto quello ch’a l’avéiva otegnûo e con l’intrâ da Famiggia Figari inta societæ, a ditta a cangia nomme in Macchiavello e Figari Snc e a l’inàndia un programma de investimenti in impiànti e tecnologîe pe fâ cresce a seu capaçitæ de produssion.
Coscì, into 1966 [mille neuveçento sciusciant’e sêi] vegne instalòu un scistema, ’na gran novitæ pe quelli tempi, pe confesionâ o læte con ’na bobinn-a a carton che, in pöco ciù de dex’anni, a sostituiâ pe de longo o tradissionale scistema de deuviâ botigge de veddro.
I anni de l’espanscion comerciale
A partî da-o 1981, [mille neuveçento òtant’un] anno into quæ a ditta a se trasforma into Centro Latte Rapallo Srl, parte un cian pe rinovâ i impiànti, attuòu pe mezo de procedûe ötomatizæ pe gestî o travaggio, pe alugâ a merçe inti magazin e pe lavâ e röbe fæte coscì da acresce de ‘n bello pö a capaçitæ e o rendimento da produssion.
Into 1990 [mille neuveçento novanta] o Centro Latte Rapallo o l’attraversa un atro cangiamento da-o ponto de vista da scistemassion da societæ: dòppo ese stæto acatòu da doe famigge de imprenditoî zenéixi, o l’intra tra i asionisti da Centrale del Latte di Torino con ’na quòta do 20%, [vinti pe çento] pe pöi vegnî definitivamente ’na Societæ pe Asioin into 1993. [mille neuveçento novant’e trei]
Sti cangiamenti formali di anni novanta van a brasetto con ’na série de sucessi comerciali, ottegnûi sotta a guidda do Chicco Luzzati, gràssie a ’na polìtica da produssion ch’a l’amiâva ben ben avanti e basâ in sciô rispetto de promisse da qualitæ, da freschessa, e do servìssio oferte scin da-o prinçìpio a-e seu casann-e.
Inte sto mòddo chi, a produssion do Centro Latte Rapallo e o marco “Latte Tigullio”, ch’o l’indentìfica tutta, son diventæ, into cheu da gente, paròlle che veuan dî genuinitæ e attension pe-e necessitæ di acatoei e, pe dîla con ciù respîo, de rispetto pe-o çitadin e de un profondo ligamme co-o teritöio.
In palanche, o sucesso comerciale di anni ‘90 [novanta] o l’é testimoniòu da-o fæto che, tra o 1990 [mille neuveçento novanta] e o 2002 [doîmilla doî], e intræ de l’anno vegnan træ vòtte tanto, da 11 [unze] a 42 [quarant’e doî] miliardi; che gh’é ’na sempre ciù grande penetrassion da distribussion in sce tutto o teritöio lìgure e che a quòta de mercòu a l’é arivâ a-o 40% [quaranta pe çento] de tutto o teritöio locale.
A ditta into neuvo milénio
A tappa ciù recente de sto camin de sviluppo a l’é l’integrassion de-e assioin do Centro Latte Rapallo con quelle da Centrale del Latte di Torino. Nasce coscì into 1999 [mille neuveçento novant’e neuve] a Centrale del Latte di Torino & C., ’na ditta ch’a tegne e brille do pòlo interegionale specializòu inti çibbi freschi e ultrafreschi con 92 [novant’e doî] milioin de Euro de incasci consolidæ, 5 [çinque] stabilimenti pe-a produssion e 240 [duxento quaranta] personn-e che ghe travàgian.
Pe via da contìnua espanscion do comèrcio, a Societæ lìgure l’à inauguròu into 2001 [doî milla un] ’na neuva fàbrica pe-o depòxito breve e longo da produssion, con sede ancon a Rapallo, in localitæ San Pê (S. Pietro di Novella), in sce ’n’area de oltre 1200 mq. [mille duxento metri quaddri]
Into 2004, [doî milla quattro] a 50 anni [çinquant’anni] da-a seu costitussion, a ditta a l’é tra e ciù importanti in Ligùria pe-a produssion e o comèrcio de 14 [quatòrze] lìnie de mangiæ freschi e ultrafreschi, pe ’n totale de 90 [novanta] referense, distribuîe ògni giorno apenn-a fæte pe mezo de ’n scistema de distribussion bon a arivâ a tutte e gente e inti tutti i pòsti.
lij_Latn lij_Latn lij_Latn lij_Latn lij_Latn lij_Latn vec_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn lij_Latn